DOI: 10.14457/tu.the.2021.879
title: การศึกษารูปแบบกายภาพของที่พักเพื่อรองรับพฤติกรรมการใช้พื้นที่ของกลุ่มนักท่องเที่ยวเวิร์คเคชั่น: กรณีศึกษา รีสอร์ตจังหวัดเชียงใหม่

description: สถานการณ์ของธุรกิจภาคการท่องเที่ยวรวมถึงธุรกิจโรงแรมกำลังเผชิญอยู่กับสถานการณ์การแข่งขันที่เพิ่มสูงขึ้นอย่างรวดเร็วในปี พ.ศ.2558-2562 ประกอบกับเมื่อเจอกับภาวะวิกฤตโรคระบาดโควิด-19 ในปี พ.ศ.2563 ทำให้การท่องเที่ยวหยุดชะงักเกิดผลกระทบกับธุรกิจภาคการท่องเที่ยวและโรงแรมเป็นอย่างมาก โรงแรมหลายแห่งได้รับผลกระทบและปิดตัวลง จากวิกฤตครั้งนี้ก็ยังส่งผลให้ต้องมีการทำงานจากระยะไกลหรือการทำงานจากที่บ้านมากขึ้น บริษัทหลายแห่งมีการปรับรูปแบบการทำงานให้มีความยืดหยุ่นมากขึ้น ประกอบกับรูปแบบการทำงานยุคใหม่ที่คนวัยทำงานนั้นต้องการความสมดุลระหว่างการทำงานกับการใช้ชีวิต จึงทำให้คนในวัยทำงานนั้นมีการปรับรูปแบบการทำงานโดยการเที่ยวไปทำงานไปมากขึ้นหรือเรียกว่าการเวิร์คเคชั่น อีกทั้งภาครัฐก็ยังมีการสนับสนุนด้านการเวิร์คเคชั่นมากขึ้นเนื่องจากต้องการที่จะกระตุ้นเศรษฐกิจด้านการท่องเที่ยวให้ดีขึ้นด้วย ดังนั้นเพื่อส่งเสริมที่พักให้ตอบรับกับการรองรับกลุ่มนักท่องเที่ยวเวิร์คเคชั่นที่จะเข้ามามีบทบาทมากขึ้นในอนาคต งานวิจัยนี้จึงมีวัตถุประสงค์เพื่อเสนอแนวทางการปรับปรุงและพัฒนาองค์ประกอบกายภาพโรงแรมรีสอร์ตที่ตอบสนองต่อกลุ่มนักท่องเที่ยวเวิร์คเคชั่น โดยศึกษาจากการทบทวนวรรณกรรมและทฤษฎีปัจจัยการเข้าพักของนักท่องเที่ยว องค์ประกอบกายภาพของที่พัก รวมถึงการเก็บข้อมูลแบบสอบถามพฤติกรรมออนไลน์ 462 ชุด และการสำรวจกลุ่มโรงแรมรีสอร์ตกรณีศึกษาในพื้นที่จังหวัดเชียงใหม่ทั้งหมด 6 แห่ง นำมาวิเคราะห์และสรุปผลเพื่อนำเสนอรูปแบบองค์ประกอบทางกายภาพที่พักที่ตอบสนองต่อกลุ่มนักท่องเที่ยวเวิร์คเคชั่น ผลงานวิจัยจึงเป็นประโยชน์ต่อผู้ประกอบการโรงแรมรีสอร์ตรวมถึงสถาปนิกในการพัฒนาและออกแบบรูปแบบกายภาพของโรงแรมรีสอร์ตต่อไปจากการศึกษาพฤติกรรมของนักท่องเที่ยวเวิร์คเคชั่นพบว่าลักษณะของผู้ที่ไปเวิร์คเคชั่นจะเป็นกลุ่มคนที่อยู่ในช่วง GenY-GenZ โดยกลุ่มอาชีพที่สามารถเลือกไปเวิร์คเคชั่นได้คือกลุ่มพนักงาน/ลูกจ้างเอกชน ด้วยรูปแบบการทำงานที่ค่อนข้างมีความหลากหลายและยืดหยุ่นได้มากกว่าอาชีพอื่นๆ ทั้งนี้ก็ขึ้นอยู่กับนโยบายของแต่ละบริษัท อีกทั้งพบว่ากลุ่มผู้คนมากที่สุดมักเลือกที่จะเดินทางร่วมกับเพื่อน/เพื่อนร่วมงาน และช่วงเวลาการเดินทางโดยทั่วไปก็จะเป็นช่วงเวลาใดก็ได้แล้วแต่โอกาส ภูมิภาคที่สนใจมากที่สุดคือภาคเหนือ และเลือกที่จะเดินทางโดยยานพาหนะส่วนบุคคลมากที่สุด ซึ่งอาจหมายความว่าถ้าทางบริษัทอนุญาติให้เวิร์คเคชั่นได้ก็มีแนวโน้มเป็นอยากมากที่จะเลือกเดินทางในรูปแบบการเวิร์คเคชั่น และองค์ประกอบของที่พักที่มีผลต่อการเลือกเข้าพักคือเรื่องของ ราคาที่พัก ทำเลที่ตั้งและการเดินทางที่เข้าถึงได้ง่ายและสะดวกและส่วนของปัจจัยที่พักนั้นสิ่งอำนวยความสะดวกในพื้นที่ห้องพักรวมถึงพื้นที่ส่วนกลางส่วนกลางเป็นสิ่งที่จำเป็นต้องมีเพื่อรองรับและตอบสนองในทุกมิติของการอยู่อาศัย การทำงานและการพักผ่อนหย่อนใจ และเรื่องของการให้บริการต่างๆภายในที่พัก เช่น การให้บริการของพนักงาน, ความเร็วหรือการให้บริการอินเตอร์เน็ต ก็จำเป็นอย่างมากสำหรับนักท่องเที่ยวรูปแบบเวิร์คเคชั่น และของความสวยงามและความโดดเด่นของที่พัก นอกจากนี้ประสบการณ์ในการเข้าพักเวิร์คเคชั่นยังมีผลต่อพฤติกรรมในการตัดสินใจเลือกที่พักสำหรับเวิร์คเคชั่นและโอกาสที่จะไปเวิร์คเคชั่นอีกในอนาคต ดังนั้นการปรับปรุงและพัฒนาองค์ประกอบกายภาพและปัจจัยด้านต่างๆให้รองรับกับกลุ่มนักท่องเที่ยวเวิร์คเคชั่น จึงควรคำนึงถึงพฤติกรรมของกลุ่มนักท่องเที่ยวและลำดับของปัจจัยที่กลุ่มนักท่องเที่ยวให้ความสำคัญในมิติต่างๆ เพื่อให้องค์ประกอบกายภาพของโรงแรมรีสอร์ตสามารถรองรับกับกลุ่มนักท่องเที่ยวเวิร์คเคชั่นได้